KOMMISSIONENS BESLUTNING

af 2. marts 2006

om opstilling af et spørgeskema i tilknytning til Rådets direktiv 96/61/EF om integreret forebyggelse og bekæmpelse af forurening (IPPC)

(meddelt under nummer K(2006) 598)

(EØS-relevant tekst)

(2006/194/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til Rådets direktiv 96/61/EF af 24. september 1996 om integreret forebyggelse og bekæmpelse af forurening (1), særlig artikel 16, stk. 3, og

ud fra følgende betragtninger:

Det spørgeskema, som medlemsstaterne skal benytte, når de udarbejder beretninger om gennemførelsen af direktiv 96/61/EF om integreret forebyggelse og bekæmpelse af forurening, bør være lagt an på at sikre en detaljeret redegørelse for medlemsstaternes anvendelse af direktivets vigtigste foranstaltninger.

På grundlag af erfaringerne med gennemførelsen af direktiv 96/61/EF og anvendelsen af tidligere spørgeskemaer som det, der er gengivet i Kommissionens beslutning 1999/391/EF af 31. maj 1999 om spørgeskema vedrørende Rådets direktiv 96/61/EF om integreret forebyggelse og bekæmpelse af forurening (IPPC) (2) (gennemførelse af Rådets direktiv 91/692/EØF) må spørgeskemaet tilpasses til tidsrummet 2006-2008. For at skabe klarhed bør beslutning 1999/391/EF udskiftes.

VEDTAGET FØLGENDE BESLUTNING:

Artikel 1

Spørgeskemaet til brug i forbindelse med direktiv 96/61/EF er angivet i bilaget til denne beslutning..

Medlemsstaterne benytter dette spørgeskema som grundlag for udarbejdelse af den beretning, der ifølge artikel 16, stk. 3, i direktiv 96/61/EF skal forelægges Kommissionen for tidsrummet fra 1. januar 2006 til 31. december 2008.

Artikel 2

Beslutning 1999/391/EF ophæves.

Artikel 3

Denne beslutning er rettet til medlemsstaterne.

(1) EFT L 257 af 10.10.1996, s. 26. Senest ændret ved Europa-Parlamentets og Rådets forordning (EF) nr. 166/2006 (EUT L 33 af 4.2.2006, s. 1).

(2) EFT L 148 af 15.6.1999, s. 39. Ændret ved direktiv 2003/241/EF (EUT L 89 af 5.4.2003, s. 17).

(3) EFT L 377 af 31.12.1991, s. 48. Ændret ved Europa-Parlamentets og Rådets forordning (EF) nr. 1882/2003 (EUT L 284 af 31.10.2003, s. 1).

BILAG

DEL 1

SPØRGESKEMA OM GENNEMFØRELSEN AF DIREKTIV 96/61/EF OM INTEGRERET FOREBYGGELSE OG BEKÆMPELSE AF FORURENING (IPPC)

Almindelige bemærkninger:

Dette spørgeskema, som er det tredje i forbindelse med direktiv 96/61/EF, omfatter tidsrummet 2006-2008. På baggrund af erfaringerne med direktivets gennemførelse og de oplysninger, som allerede er tilvejebragt ved hjælp af det første spørgeskema og yderligere specificeret i det andet, koncentrerer det foreliggende spørgeskema sig om de ændringer og fremskridt, der er sket under medlemsstaternes faktiske gennemførelse af direktivet. Hvad direktivets omsætning til national lovgivning angår, vil Kommissionen træffe alle nødvendige foranstaltninger for at sikre fuldstændig og korrekt omsættelse, ikke mindst ved omhyggelig opfølgning af overtrædelsesprocedurer.

I de tilfælde, hvor spørgsmålene svarer til dem, der blev stillet i de tidligere spørgeskemaer, kan der, når situationen er uændret, blot henvises til tidligere svar, selv om dette naturligvis ikke er muligt for medlemsstater, for hvem denne indberetningsperiode er den første. Hvis der er sket nye udviklinger, bør de beskrives i et nyt svar. For at fuldstændiggøre besvarelsen af spørgeskemaet af hensyn til læseren bør teksten til tidligere svar normalt gengives, når der henvises til dem på denne måde, medmindre praktiske grunde taler imod det.

Ved besvarelse af særlige spørgsmål om almindelige bindende forskrifter eller officielle retningslinjer, som er udstedt af administrative organer, bør der gives sammenfattende oplysninger om reglernes eller retningslinjernes art og om netlinks eller andre muligheder for at finde dem.

1. Generel beskrivelse

1.1. Er der siden sidste indberetningsperiode (2003-2005) sket væsentlige ændringer af den nationale eller regionale lovgivning og den godkendelsesordning (de godkendelsesordninger), hvormed direktiv 96/61/EF gennemføres? I bekræftende fald beskrives disse ændringer og begrundelsen for dem, og der henvises til den nye lovgivning.

1.2. Har medlemsstaterne haft vanskeligheder med at gennemføre direktiv 96/61/EF på grund af personaleressourcerne og deres formåen? I bekræftende fald beskrives disse vanskeligheder, f.eks. belyst ved hjælp af oplysninger om de nuværende personaleressourcer. Eventuelle planer om at fjerne disse vanskeligheder (f.eks. ved at øge personalekapaciteten) beskrives.

2. Antal anlæg og godkendelser (artikel 2, stk. 3 og 4, og artikel 4)

2.1. Giv oplysninger om antallet af nye og bestående anlæg, som svarer til definitionen i direktiv 96/61/EF (IPPC-anlæg), og af godkendelser efter aktivitetstype med henvisning til skemaet og noterne i del 2.

3. Bestående anlæg (Artikel 5)

3.1. Beskriv eventuelle juridisk bindende foranstaltninger eller administrative planer, som er blevet indført for at sikre, at der inden den 30. oktober 2007 skabes overensstemmelse med de krav, der henvises til i artikel 5, stk. 1. Har driftslederne fået pålagt at indsende godkendelsesansøgninger til dette formål, eller kan de kompetente myndigheder forlange det af dem?

4. Godkendelsesansøgninger (artikel 6)

4.1. Beskriv almindelige bindende forskrifter, vejledninger eller ansøgningsformularer, som er blevet udarbejdet enten i almindelighed eller i forbindelse med særlige forhold (f.eks. metoder til vurdering af betydelige emissioner fra anlæggene) for at sikre, at ansøgningerne indeholder alle de oplysninger, der forlanges i artikel 6.

5. Koordinering af godkendelsesproceduren og -betingelserne (artikel 7 og 8)

5.1. Beskriv de ændringer, der siden sidste indberetningsperioder er foretaget af godkendelsesprocedurernes organisationsstruktur (myndighedsniveau, kompetencefordeling osv.).

5.2. Er der særlige vanskeligheder med at sikre fuldstændig koordinering af godkendelsesproceduren og -betingelserne, således som det forlanges i artikel 7, navnlig hvis mere end en kompetent myndighed er involveret? Beskriv eventuel lovgivning eller vejledninger, som er blevet udarbejdet om dette forhold.

5.3. Hvilke lovbestemmelser og procedurer eller hvilken vejledning benyttes for at sikre, at de kompetente myndigheder afslår godkendelse i de tilfælde, hvor anlæggene ikke opfylder kravene i direktiv 96/61/EF? Oplys i hvor mange tilfælde godkendelse er blevet afslået og under hvilke omstændigheder det er sket, hvis sådanne oplysninger foreligger.

6. Godkendelsesbetingelsernes formålstjenestelighed og tilstrækkelighed (artikel 3, litra d) og f), artikel 9, artikel 16, stk. 1 og 2)

6.1. Beskriv almindelige bindende forskrifter eller særlige retningslinjer for de kompetente myndigheder, som er blevet udarbejdet om følgende forhold: 1) Procedurer og kriterier for opstilling af emissionsgrænseværdier og andre godkendelsesbetingelser. 2) De generelle principper for bestemmelse af den bedste tilgængelige teknik. 3) Gennemførelsen af artikel 9, stk. 4.

6.2. Forhold i forbindelse med BAT-referencedokumenter (BREF), som er blevet udarbejdet i henhold til artikel 16, stk. 2, i direktiv 96/61/EF: 1) Hvordan tages der i almindelighed eller i særlige tilfælde hensyn til de oplysninger, der offentliggøres af Kommissionen i henhold til artikel 16, stk. 2, når den bedste tilgængelige teknik skal bestemmes? Hvordan benyttes BREF konkret i forbindelse med opstilling af godkendelsesbetingelser? Bliver BREF (eller dele af dem) oversat? 2) Hvor nyttige er de oplysninger, der offentliggøres af Kommissionen i henhold til artikel 16, stk. 2, som informationskilde i forbindelse med opstilling af emissionsgrænseværdier, tilsvarende parametre og tekniske foranstaltninger på grundlag af den tilgængelige teknik? Hvordan kan de forbedres?

6.3. Andre forhold i forbindelse med godkendelsesbetingelserne: 1) Er der blevet taget hensyn til miljøforvaltningssystemer ved opstilling af godkendelsesbetingelserne? I bekræftende fald hvordan? 2) Hvilke typer godkendelsesbetingelser eller andre foranstaltninger er typisk blevet anvendt i forbindelse med artikel 3, litra f) (foranstaltninger for at rehabilitere anlægsområdet ved endeligt ophør), og hvordan er de blevet udført i praksis? 3) Hvilke typer godkendelsesbetingelser er der typisk blevet fastsat i forbindelse med effektiv energiudnyttelse (artikel 3, litra d))? Hvordan er muligheden i artikel 9, stk. 3, for at undlade at stille krav til effektiv energiudnyttelse blevet udnyttet?

7. Repræsentative data (artikel 16, stk. 1)

7.1. Giv repræsentative data for de grænseværdier og miljøpræstationer, der er fastsat for hver enkelt aktivitetskategori i bilag I til direktiv 96/61/EF, og, hvis det er relevant, den bedste tilgængelige teknik, disse værdier bygger på. Beskriv, hvordan disse data er blevet udvalgt og indsamlet. Kommissionen vil før eller i indberetningsperioden foreslå retningslinjer for besvarelse af dette spørgsmål for at fokusere på to bestemte sektorer. De indberettede data (for emissionsgrænseværdier og miljøpræstation) vil blive vurderet for, så vidt muligt, at sammenligne de opstillede grænseværdier og den opnåede præstation. Der kan derefter foretages en sammenligning med de emissionsniveauer, der er knyttet til BAT i BREF.

8. Almindelige bindende forskrifter (artikel 9, stk. 8)

8.1. For hvilke kategorier anlæg og med hvilke krav er der blevet fastsat almindelige bindende forskrifter i henhold til artikel 9, stk. 8? Giv henvisninger til de almindelige bindende forskrifter. Hvilken form har disse forskrifter (f.eks. hvem opstiller dem og hvilken juridisk status har de)? Når sådanne forskrifter anvendes, er det så stadig muligt at tage hensyn til de lokale miljøforhold (som nævnes i artikel 9, stk. 4)?

8.2. Hvis oplysningerne foreligger, hvor mange anlæg (i absolutte tal eller som procentdel) var så underkastet disse forskrifter ved indberetningsperiodens slutning?

9. Miljøkvalitetsnormer (artikel 10)

9.1. Har der været tilfælde, hvor artikel 10 finder anvendelse, og den bedste tilgængelige teknik ikke er tilstrækkelig til at opfylde en miljøkvalitetsnorm, som er fastsat i Fællesskabets lovgivning (og svarer til definitionen i artikel 2, stk. 7)? I bekræftende fald gives eksempler på sådanne tilfælde og på de ekstra foranstaltninger, der er blevet truffet.

10. Udvikling inden for den bedste tilgængelige teknik (artikel 11)

10.1. Er der blevet truffet foranstaltninger for at sikre, at de kompetente myndigheder følger med i eller underrettes om udviklingen inden for den bedste tilgængelige teknik i overensstemmelse med artikel 11? I bekræftende fald gives nærmere oplysninger herom. Hvilke planer er der i benægtende fald om at opfylde dette krav?

11. Ændringer af anlæg (artikel 12 og artikel 2, stk. 10)

11.1. Hvordan afgør de kompetente myndigheder i praksis i overensstemmelse med artikel 12, om en »driftsændring« kan få konsekvenser for miljøet (artikel 2, stk. 10, litra a)), og om en sådan ændring er en »væsentlig ændring«, som kan have betydelig negativ indvirkning på mennesker eller miljø (artikel 2, stk. 10, litra b))? Giv henvisninger til de relevante lovbestemmelser, retningslinjer eller procedurer.

11.2. Hvor mange ansøgninger om »væsentlige ændringer« blev afgjort i løbet af indberetningsperioden? Giv oplysningerne efter aktivitetstype med henvisninger til skemaet og noterne i del 2.

12. Revurdering og ajourføring af godkendelsesbetingelserne (artikel 13)

12.1. Er den hyppighed, hvormed revurdering og eventuelt ajourføring af godkendelsesbetingelserne (artikel 13) skal finde sted, fastsat i national eller regional lovgivning eller fastlagt på anden måde, f.eks. ved hjælp af tidsfrister i godkendelserne? I bekræftende fald oplyses, hvilken anden måde det drejer sig om. Giv henvisninger til den relevante lovgivning eller de relevante retningslinjer eller procedurer.

12.2. Med hvilken repræsentativ hyppighed (eller forventet repræsentativ hyppighed) finder revurdering af godkendelsesbetingelserne sted? Hvis der er forskel på de enkelte anlæg eller sektorer, gives eventuelt forklarende oplysninger herom.

12.3. Hvori består processen for revurdering og ajourføring af godkendelsesbetingelserne? Hvordan gennemføres beslutningen om at revurdere godkendelsesbetingelserne i tilfælde af væsentlige ændringer af den bedste tilgængelige teknik? Giv henvisninger til den relevante lovgivning eller de relevante retningslinjer eller procedurer.

13. Overholdelse af godkendelsesbetingelserne (artikel 14)

13.1. Hvordan opfyldes kravet i artikel 14 om, at driftslederen regelmæssigt skal underrette myndighederne om resultaterne af kontrollen med udledningerne, i praksis? Giv henvisninger til eventuelle særlige bestemmelser, procedurer eller retningslinjer med dette formål. Indsender driftslederne regelmæssigt kontrolrapport? Giv oplysninger om den repræsentative hyppighed, hvormed sådanne oplysninger forelægges. Hvis der er forskel på de enkelte anlæg eller sektorer gives eventuelt oplysninger herom.

13.2. Hvis disse oplysninger ikke indgår i den rapportering, der sker på grundlag af henstillingen om minimumskriterier for miljøinspektion i medlemsstaterne, gives så vidt muligt repræsentative oplysninger om følgende for de anlæg, der omfattes af direktiv 96/61/EF: — Udførelse af inspektion på stedet og udtagelse af prøver (type, antal, hyppighed). — Antal foranstaltninger, der er blevet truffet som følge af ulykker, uheld og manglende overholdelse af godkendelsesbetingelserne og disse foranstaltningers art (f.eks. sanktioner eller andre foranstaltninger).

14. Offentlighedens adgang til oplysninger og indsigt (artikel 15 og 15a)

14.1. Hvilke væsentlige ændringer er der siden sidste indberetningsperiode sket med hensyn til indførelse af lovgivning om offentlighedens adgang til oplysninger om og indsigt i godkendelsesproceduren, således som det forlanges i direktiv 96/61/EF (artikel 15 og 15a), som ændret ved Europa-Parlamentets og Rådeets direktiv 2003/35/EF (1)? Hvilke følger har de ændrede bestemmelser haft for de kompetente myndigheder, godkendelsesansøgerne og offentligheden?

15. Grænseoverskridende samarbejde (artikel 17)

15.1. Har der i indberetningsperioden været eksempler på anvendelse af artikel 17's bestemmelser om grænseoverskridende oplysninger og samarbejde? Giv forklarende eksempler på de procedurer, der i almindelighed anvendes.

16. Forbindelse med andre af Fællesskabets retsakter

16.1. Hvordan vurderer medlemsstaterne i almindelighed direktiv 96/61/EF's effektivitet, f.eks. i forhold til Fællesskabets øvrige miljølovgivning? Hvilke anslåede miljøfordele og miljøomkostninger (herunder administrations- og overholdelsesomkostninger) har gennemførelsen af direktiv 96/61/EF ifølge eventuelle relevante undersøgelser og analyser ført med sig? Giv henvisninger til disse undersøgelser og analyser.

16.2. Hvilke praktiske erfaringer har De med hensyn til forbindelsen mellem godkendelseskravene i direktiv 96/61/EF og anden fællesskabslovgivning, som kan anvendes på anlæg, der omfattes af direktiv 96/61/EF? Hvilke foranstaltninger er der i national eller regional lovgivning eller administrative ordninger blevet truffet for at skabe sammenhæng mellem gennemførelsen af direktiv 96/61/EF og anden lovgivning? Blandt eksemplerne på Fællesskabets øvrige lovgivning, som kan være relevant i denne forbindelse er: — Rådets direktiv 85/337/EF af 27. juni 1985 om vurdering af visse offentlige og private projekters indvirkning på miljøet (2) — Rådets direktiv 96/82/EF af 9. december 1996 om kontrol med risikoen for større uheld med farlige stoffer (3) — Rådets direktiv 1999/13/EF af 11. marts 1999 om begrænsning af emissionen af flygtige organiske forbindelser fra anvendelse af organiske opløsningsmidler i visse aktiviteter og anlæg (4) — Rådets direktiv 1999/31/EF af 26. april 1999 om deponering af affald (5) — Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (6) — Europa-Parlamentets og Rådets direktiv 2000/76/EF af 4. december 2000 om forbrænding af affald (7) — Europa-Parlamentets og Rådets direktiv 2001/80/EF af 23. oktober 2001 om begrænsning af visse luftforurenende emissioner fra store fyringsanlæg (8) — Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner (9) — forordning (EF) nr. 166/2006.

16.3. Er der på nationalt eller regionalt plan blevet truffet foranstaltninger for at effektivisere den rapportering, de kompetente myndigheder kræver af driftslederne i henhold til direktiv 96/61/EF og anden fællesskabslovgivning. Giv eventuelt henvisninger til sådanne foranstaltninger og til eventuelle andre muligheder for at forbedre EU's bestemmelser på dette område, hvis disse muligheder efter Deres opfattelse er til stede.

17. Almindelige bemærkninger

17.1. Er der særlige forhold i forbindelse med gennemførelsen, som volder problemer i Deres medlemsstat? Gør i bekræftende fald rede for dem.

DEL 2

SKEMA TIL BESVARELSE AF SPØRGSMÅL 2.1

Noter:

Almindelig note: Dette skema er til indsamling af oplysninger om antallet af »anlæg« svarende til definitionen i artikel 2, stk. 3, og »godkendelser« svarende til definitionen i artikel 2, stk. 9. Antallet af anlæg og godkendelser er ikke nødvendigvis det samme, da en godkendelse ifølge artikel 2, stk. 9, kan gælde en del af et anlæg, et helt anlæg eller flere anlæg. Yderligere vejledning og forklaring i forbindelse med de oplysninger, der ønskes i tabel 1 og 2, findes i note 1-9. Medlemsstaterne bedes så vidt muligt udfylde tabel 1. Medlemsstaterne kan også, hvis de ønsker det, komme med supplerende bemærkninger (f.eks om foranstaltninger for at rehabilitere anlægsområdet), hvis det er nødvendigt for at underbygge og forklare oplysningerne i tabel og 1 og 2. Antallet af godkendelser bør omfatte alle godkendelser, som efter tidspunktet for direktiv 96/61/EF's omsættelse til national lovgivning (30. oktober 1999) er udstedt for anlæg, der stadig er i drift ved slutningen af 2008.

1. For samtlige spalter med numrene fra 1-9 indeholder tabel 1 et skema til indsamling af oplysninger på grundlag af anlæggenes vigtigste aktiviteter ifølge bilag I. Oplysningerne bør så vidt muligt gives på grundlag af de specificerede underpunkter i bilag I (1.1, 2.3.a), 6.4.b), osv.). Den venstre kolonne giver derfor nummeret på det relevante underpunkt i bilag I og et kortfattet sammendrag af den tilsvarende beskrivelse af aktiviteten (den fulde beskrivelse med de tilsvarende tærskler findes i bilag I til direktiv 96/61/EF). Når tabel 1 udfyldes, bør det omhyggeligt undgås at medtage det samme anlæg eller den samme godkendelse mere end en gang, selv om der kan være tale om flere aktiviteter. Hvis et anlæg eller en godkendelse omfatter aktiviteter, der hører under to eller flere af kategorierne i bilag I, bør anlægget eller godkendelsen kun opføres i en af bilag I's kategorier (feks. den, der bedst beskriver anlægget eller godkendelsen).

2. I kolonne 1 og 3 bedes der om en simpel optælling af henholdsvis nye og bestående anlæg i hver af aktivitetstyperne i bilag I, som var i drift i slutningen af indberetningsperioden. »Bestående anlæg« er anlæg, som svarer til artikel 2, stk. 4, i direktiv 96/61/EF, og »nye anlæg« er alle andre. Kolonne 8 skal således blot indeholde summen af tallene i kolonne 1 og 3.

3. I kolonne 2 bedes der om oplysninger om antallet af godkendelser af nye anlæg i henhold til artikel 4 ved indberetningsperiodens slutning. Som nævnt i den almindelige note er dette antal ikke nødvendigvis det samme som antallet af anlæg, selv om alle nye anlæg er blevet helt godkendt.

4. I kolonne 4-6 gælder det de forskellige måder, hvorpå anlæggene kan få udstedt godkendelser, der anses for at være i overensstemmelse med direktiv 96/61/EF. Det drejer som om følgende: a) udstedelse af en godkendelse efter proceduren i artikel 6 og 8. I kolonne 4 benævnes en sådan godkendelse en ny godkendelse. Tallene omfatter også nye godkendelser, der udstedes som resultat af forslag til »væsentlige ændringer«. b) som alternativ til proceduren i artikel 6 og 8 kan de kompetente myndigheder ifølge artikel 5, stk. 1, bringe bestående anlæg i overensstemmelse med direktivet »ved at revurdere og om nødvendigt ajourføre« de vilkår, anlægget allerede er underkastet, f.eks. efter det, der kunne kaldes en før-IPPC godkendelse (dvs. en godkendelse, som er udstedt efter den lovgivning, der gjalt før direktiv 96/61/EF blev gennemført). I kolonne 5 bedes der om oplysninger om de tilfælde, hvor vilkårene i en sådan før-IPPC-godkendelse er blevet revurderet, men hvor der ikke er sket nogen ajourføring, fordi vilkårene allerede anses for at være i overensstemmelse med bestemmelserne i direktiv 96/61/EF. c) i kolonne 6 bedes der på samme måde om oplysninger om de tilfælde, hvor vilkårene i en før-IPPC-godkendelse er blevet revurderet og vilkårene derefter ajourført for at bringe det i overensstemmelse med direktiv 96/61/EF. Det omfatter godkendelser, hvor revurderingen og ajourføringen skyldes forslag til »væsentlige ændringer«.

5. I kolonne 7 bedes der om oplysninger om godkendelser af bestående anlæg, som i strid med artikel 5, stk. 1, endnu ikke var blevet udstedt eller revurderet og ajourført ved indberetningsperiodens slutning. Medlemsstaterne bedes beskrive, hvordan de behandler sådanne ventende godkendelser.

6. I kolonne 9 bedes der om oplysninger om antallet af godkendelsesansøgninger (eller ansøgning om ajourføring af godkendelser), som driftslederne af bestående anlæg har indsendt i forbindelse med forslag til en »væsentlig ændring« svarende til definitionen i artikel 2, stk. 10, litra b), og som er blevet afgjort i indberetningsperioden. Det omfatter væsentlige ændringer af anlæg, hvis overensstemmelse med direktiv 96/61/EF allerede er blevet godtgjort.

7. I kolonne 10 bedes der om oplysninger om godkendelser af bestående anlæg, der i strid med artikel 5, stk. 1, endnu ikke var blevet udstedt eller revurderet og ajourført ved slutningen af oktober 2007. Medlemsstaterne bedes beskrive, hvordan de behandler sådanne ventende godkendelser.

8. Selv om medlemsstaterne anmodes om så vidt muligt at tilrettelægge indberetningen efter aktivitetstyperne i tabel 1, må det indrømmes, at den kemiske sektor her volder særlige vanskeligheder, og at mange kemiske anlæg udfører flere af de aktiviteter, der står opført i underpunkterne til punkt 4. Medlemsstaterne bedes derfor aflægge beretning i overensstemmelse med underpunkterne, hvis oplysningerne foreligger, men ellers kun opgive de samlede tal for punkt 4 (dvs. ingen tal for de enkelte underpunkter).

9. Formålet med tabel 2 er at opgive det samlede antal godkendelser, der ved indberetningsperiodens slutning anses for at være i overensstemmelse med direktivet eller i venteposition. Den første rubrik skal indeholde den samlede sum af kolonne 2, 4, 5 og 6 i tabel 1. Den anden rubrik skal indeholde summen af kolonne 7 i tabel 1.

Tabel 1

Anlægstype efter aktivitet ifølge bilag I til direktiv 96/61/EF (se note 1) Godkendelser af NYE ANLÆG (artikel 4) Godkendelser af BESTÅENDE ANLÆG (artikel 5, stk. 1) 1. Antal nye anlæg, som er i drift ved slutningen af 2008 (se note 2) 2. Antal godkendelser, som er givet ved slutningen af 2008 (se note 3) 3. Antal bestående anlæg, som er i drift ved slutningen af 2008 (se note 2) 4. Antal nye godkendelser, som er udstedt i henhold til artikel 6 og 8 ved slutningen af 2008 (se note 4a) 5. Antal før-IPPC-godkendelser, som er blevet revurderet, men ikke ajourført ved slutningen af 2008 (se note 4b) 6. Antal før-IPPC-godkendelser, som er blevet revurderet og ajourført ved slutningen af 2008 (se note 4c) 7. Eventuelt antal ventende godkendelser ved slutningen af 2008 (i strid med direktivet), (se note 5) 8. Antal anlæg (1 + 3) 9. Antal ansøgninger om »væsentlige ændringer«, som er blevet afgjort i indberetningsperioden (se note 6) 10. Eventuelt antal ventende tilladelser ved slutningen af oktober 2007 (i strid med direktivet), (se note 7) 1. Energi 1.1. Termiske kraftværker 1.2. Mineralolie- og gasraffinaderier 1.3. Koksværker 1.4. Kulforgasnings- og likvefaktions-anlæg 2. Jernmetal 2.1. Anlæg til ristning eller sintring af malm 2.2. Anlæg til produktion af støbejern eller stål 2.3.a) Anlæg til varmvalsning 2.3.b) Anlæg til smedning 2.3.c) Anlæg til anbringelse af beskyttelseslag af smeltet metal 2.4. Smelteanlæg 2.5.a) Anlæg til udvinding af non-ferro metaller 2.5.b) Anlæg til smeltning af non-ferro metaller 2.6. Anlæg til overfladebehandling af metaller og plastmaterialer 3. Mineraler 3.1. Anlæg til fremstilling af cement og kalk 3.2. Anlæg til udvinding af asbest 3.3. Anlæg til fremstilling af glas 3.4. Anlæg til smeltning af mineralske stoffer 3.5. Anlæg til fremstilling af keramiske produkter 4. Kemikalier (se note 8) 4.1. Anlæg til fremstilling af organiske kemikalier 4.2. Anlæg til fremstilling af uorganiske kemikalier 4.3. Anlæg til fremstilling af gødningsstoffer 4.4. Anlæg til fremstilling af plantebeskyttelsesmidler og biocider 4.5. Anlæg til fremstilling af farmaceutiske produkter 4.6. Anlæg til fremstilling af sprængstoffer 5. Affald 5.1. Anlæg til bortskaffelse eller genanvendelse af farligt affald 5.2. Anlæg til forbrænding af dagrenovation 5.3. Anlæg til bortskaffelse af ufarligt affald 5.4. Deponeringsanlæg 6. Andet 6.1.a) Anlæg til fremstilling af papirmasse 6.1.b) Anlæg til fremstilling af papir og pap 6.2. Anlæg til forudgående forarbejdning eller farvning af fibre eller tekstilstoffer 6.3. Anlæg til garvning af huder og skin 6.4.a) Slagterier 6.4.b) Anlæg til behandling og forarbejdning af levnedsmidler 6.4.c) Anlæg til forarbejdning af mælk 6.5. Anlæg til destruktion eller udnyttelse af døde dyr 6.6.a) Anlæg til intensiv fjerkræavl 6.6.b) Anlæg til intensiv svineavl 6.6.c) Anlæg til intensiv opdræt af søer 6.7. Anlæg til overfladebehandling med organiske opløsningsmidler 6.8. Anlæg til fremstilling af kulstof eller elektrografit I alt





Tabel 2

I alt (se note 9) Samlet antal godkendelser, der anses for overensstemmende (Tabel 1 kolonne 2 + 4 + 5 + 6) Eventuelt samlet antal ventende godkendelser ved slutningen af 2008 (i strid med direktivet) (Tabel 1 kolonne 7)

(1) EFT L 156 af 25.6.2003, s. 17.

(2) EFT L 175 af 5.7.1985, s. 40.

(3) EFT L 10 af 14.1.1997, s. 13.

(4) EFT L 85 af 29.3.1999, s. 1.

(5) EFT L 182 af 16.7.1999, s. 1.

(6) EFT L 327 af 22.12.2000, s. 1.

(7) EFT L 332 af 28.12.2000, s. 91.

(8) EFT L 309 af 27.11.2001, s. 1.

(9) EFT L 275 af 25.10.2003, s. 32.